作者:白居易
標題:雜興三首
內容:楚王多內寵，傾國選嬪妃。又愛從禽樂，馳騁每相隨。錦韝臂花隼，羅袂控金羈。遂習宮中女，皆如馬上兒。色禽合為荒，刑政兩已衰。雲夢春仍獵，章華夜不歸。東風二月天，春雁正離離。美人挾銀鏑，一發疊雙飛。飛鴻驚斷行，斂翅避蛾眉。君王顧之笑，弓箭生光輝。回眸語君曰，昔聞莊王時。有一愚夫人，其名曰樊姬。不有此遊樂，三載斷鮮肥。越國政初荒，越天旱不已。風日燥水田，水涸塵飛起。國中新下令，官渠禁流水。流水不入田，壅入王宮裡。餘波養魚鳥，倒影浮樓雉。澹灩九折池，縈回十餘裡。四月芰荷發，越王日遊嬉。左右好風來，香動芙蓉蕊。但愛芙蓉香，又種芙蓉子。不念閶門外，千里稻苗死。吳王心日侈，服玩盡奇瑰。身臥翠羽帳，手持紅玉杯。冠垂明月珠，帶束通天犀。行動自矜顧，數步一裴回。小人知所好，懷寶四方來。奸邪得藉手，從此幸門開。古稱國之寶，穀米與賢才。今看君王眼，視之如塵灰。伍員諫已死，浮屍去不回。姑蘇臺下草，麋鹿暗生麑。